b'\n_START_ARTICLE_\nPekarski \xc5\xbeagovinar\n_START_SECTION_\nOpis in biologija\n_START_PARAGRAPH_\nOdrasli hro\xc5\xa1\xc4\x8di imajo \xc4\x8drno telo in dose\xc5\xbeejo v dol\xc5\xbeino med 12 in 26 mm. Tipalke so dvakrat dalj\xc5\xa1e od telesa. Obstajajo primerki, ki imajo glavo, tipalke, noge in del predprsja rde\xc4\x8de rjav._NEWLINE_Roji od sredine maja do septembra. Samica v 62 dneh odlo\xc5\xbei 11-24 jaj\xc4\x8dec v luknjice, ki si jih pripravi sama v kambiju na oslabljenih ali sve\xc5\xbee posekanih drevesih iglavcev. Iz jaj\xc4\x8dec se po 7 do 15 dneh izle\xc5\xbeejo li\xc4\x8dinke, ki se nato zavrtajo pod skorjo in se sprva prehranjujejo v obmo\xc4\x8dju kambija in floema, kasneje pa se zavrtajo globlje v beljavo, kjer naredijo do 12 cm dolge in 1 cm \xc5\xa1iroke rove. Med hranjenjem naredijo veliko \xc5\xbeagovine. Li\xc4\x8dinke se nato na koncu rovov zabubijo v posebnih kamricah, ki so na stoje\xc4\x8dih drevesih pravokotno naravnane na skorjo, na le\xc5\xbee\xc4\x8dih deblih pa vzporedno. Stadij bube traja 14 do 19 dni, nato pa se imagi pregrizejo na plano in se za\xc4\x8dnejo hraniti s skorjo vejic in z iglicami. Samec \xc5\xbeivi do 74 dni, samica pa okoli 84 dni. \xc5\xbdivljenjski krog traja eno leto.'